## El Consell aprova un conveni amb la Universitat de València per a desenrotllar programes d’intervenció amb hòmens que han exercit la violència de gènere

*** La fi és previndre la reincidència i protegir les dones víctimes, així com els fills i filles d’estes i les futures parelles del maltractador
* La Generalitat subvencionarà este programa d’intervenció i prevenció de la violència de gènere amb 60.000 euros durant 2024**

El Consell ha aprovat un conveni de col·laboració entre la Vicepresidència Primera i Conselleria de Servicis Socials, Igualtat i Vivenda i la Universitat de València (UV) per al desenrotllament de programes d’intervenció psicosocial en hòmens que han exercit o es troben en risc d’exercir violència de gènere.

La finalitat d’este conveni és previndre la reincidència d’hòmens maltractadors mitjançant programes específics de conducta i protegir les dones víctimes, així com els fills i filles d’estes i les futures parelles d’estos hòmens.

La Generalitat subvenciona este programa d’intervenció i prevenció de la violència de gènere amb 60.000 euros durant 2024 i preveu tornar a firmar-ho per a 2025.

El conveni es desenrotlla a través de del programa ‘Context’ del departament de Psicologia Social de la Universitat de València, enfocat a la investigació, formació, intervenció i prevenció de la violència de gènere a través del treball amb l’agressor.

‘Context’ compta amb sis psicòlogues, una coordinadora, una directora de programa i la col·laboració de quinze persones voluntàries per a abordar una intervenció profunda amb l’agressor durant un període aproximat d’un any.

Els hòmens que participen en estos programes acudixen de manera voluntària o mitjançant una mesura judicial i les actuacions s’emmarquen en tres fases: una primera d’avaluació i motivació, una segona fase d’intervenció i, finalment, una tercera fase de seguiment.

Segons les dades estimades per la Generalitat i la UV, este conveni permet actuar sobre al voltant de 220 hòmens durant 2024 i beneficia de manera indirecta unes 880 persones del cercle del maltractador, entre elles els seus familiars, fills, filles, amistats, etcètera.

Fecha: 26/11/2024